钦定古今图书集成/明伦汇编/宫闱典/第119卷 > 《除曹佾保平军节度使加食邑实封制》
## 钦定古今图书集成/明伦汇编/宫闱典/第119卷 > 《除曹佾保平军节度使加食邑实封制》

王珪

朕承景历之昌，嗣丕基之重。涣扬大命，胥泽群元。咨
我方岳之良，时维屏翰之宪。念宣劳于剧任，稽涣奖
于陟文。卜以刚辰，告于列序。具官曹佾，体冲韵邃，气
劲谋沉。传圮上之神书，托西京之肺腑。显允祖烈，实

繄外戚之贤。进导徽猷，参联台路。肆缵膺于圣统，方
倚辅于英藩。载疏冢社之荣，增视上公之峻。隆阶表
贵，衍食敦封。萃为宠休，以睦姻近。於戏！诏爵禄之柄，
天官以驭夫群臣；锡车马之仪，大雅以褒夫元舅。盖
绩美则报之厚，爱隆则礼亦蕃。往懋淑声，永绥多福。